Oscar Mabuyane ANC se man vir premierskap in Oos-Kaap | Netwerk24
Deur Lynn Williams 14 Mei 2019 13:12
Die ANC in die Oos-Kaap het bevestig dat Lubabalo Oscar Mabuyane die party se premierskandidaat in die provinsie is.
Oscar Mabuyane is die ANC se premierskandidaat vir die Oos-Kaap. Foto: Argief
Die party glo dat Mabuyane politieke stabiliteit in die provinsie kan bring en partylede sal aanmoedig om met hernude ywer te werk om ’n beter lewe vir die inwoners van die Oos-Kaap te verseker.
Lulama Ngcukayitobi, provinsiale sekretaris van die ANC, sê nie net is Mabuyane die regte persoon vir dié leierspos nie, maar hy het ook die regte visie om die provinsie tot groter hoogtes te neem en om dienslewering te verbeter.
Volgens Ngcukayitobi het Mabuyane se voorganger, Phumulo Masualle, reeds die weg hiervoor gebaan.
“Die aanstelling van ’n premierskandidaat wat deel is van die uitvoerende raad is ’n bewys van die ANC se toewyding tot ’n naatlose oorgang na nuwe leierskap. Dit is ’n bewys van die ANC se vermoë om te lei.”
Volgens die ANC is die manier waarop Mabuyane die departemente van finansies, ekonomiese ontwikkeling, omgewingsake en toerisme in sy kort tydjie in die regering gelei het ’n bewys daarvan dat hy die nodige ondervinding het.
Die party het ’n beroep op alle rolspelers gedoen om Mabuyane te ondersteun.
“Ons twyfel nie vir een oomblik dat ons werk sal kan maak van die uitdagings soos armoede, werkloosheid en ongelykheid in die provinsie nie. Ons provinsie is vandag ’n beter plek as wat dit in 1994 was,” lui die ANC se verklaring.
Meer oor: Anc | Oos-Kaap